4. melléklet a 7/2014. (IV. 30.) önkormányzati rendelethez


PÁLYÁZATI SZABÁLYZAT

I. Általános rendelkezések


A Pályázati Szabályzat rendelkezéseit az önkormányzat vagyonáról és a vagyongazdálkodásról szóló 7/2014. (IV. 30.) számú önkormányzati rendelet 11. § (1) és 14. §-ában  foglalt esetekben kell alkalmazni. A szabályzat a pályázat lebonyolítására vonatkozó rendelkezéseket tartalmazza. 
[bookmark: _GoBack]
A pályázatok tartása során biztosítani kell a résztvevők esélyegyenlőségét.

A pályázati hirdetményt közzé kell tenni az önkormányzat www.szentgal.hu honlapján, valamint kifüggesztéssel a hivatal hirdetőtábláján az ajánlatok beadásának napja előtt legalább 30 nappal.

A pályázati hirdetmény első megjelenéséig el kell készíteni a pályázati dokumentációt, melyet  az érdeklődők rendelkezésére kell bocsátani. A dokumentáció árát az előállításának közvetlen költségeivel arányos összegben kell megállapítani. A pályázati dokumentációt az érdeklődőknek az ajánlatok beadása határidejének lejártáig biztosítani kell.

Pályázni két fordulóban lehet, az első fordulóban a pályázók zárt borítékban tehetnek ajánlatot. A pályázatok borítékbontása nyilvános.

A pályázati ajánlatot a Polgármesteri Hivatalra nézve irányadó munkaidőben, a pályázati hirdetményben megjelölt időpontig lehet benyújtani. A személyesen beadott pályázatokról átvételi elismervényt kell adni a beérkezéskor.

I. A pályázati hirdetmény kötelező tartalma

A pályázati hirdetménynek az alábbi tájékoztatásokat kell tartalmaznia:
1. a kiíró nevét és pontos címét,
2. a pályázat tárgyát képező vagyonelem megnevezését, ingatlan esetén pontos közigazgatási címét és helyrajzi számát,
3. a pályázat célját,
4. a pályázat nyertesével kötendő szerződés-típus megjelölését,
5. tájékoztatást a bánatpénz befizetéséről, annak határidejéről,
6. a pályázati ajánlatok beadásának helyét és határidejét,
7. a pályázati dokumentáció átvételének helyét és feltételeit,
8. a további információkkal szolgáló személy nevét, elérhetőségét,
9. tájékoztatást a megtekintés lehetőségéről,
10. tájékoztatást arról, hogy a pályázat nyertesének a szerződéskötést megelőzően természetes személy esetén igazolni kell a személyazonosságát, meg kell adni adóazonosító jelét; nem természetes személy esetén igazolnia kell, hogy a nemzeti vagyonról szóló 2011. évi CXCVI. tv. 3. § (1) bekezdésében foglaltak alapján átlátható szervezet, mert ennek hiányában az önkormányzattal nem köthet szerződést.

III.  A pályázati dokumentáció tartalma


Pályázat tartása esetén kötelező dokumentációt készíteni. A dokumentációt a Polgármesteri Hivatal készíti elő, aláírására a polgármester jogosult.

A dokumentációnak kötelezően tartalmaznia kell:

1. A pályázat tartását elrendelő önkormányzati határozat számát.
2. Minden olyan adatot, amelyet a hirdetmény tartalmaz.
3. Az ajánlattétel részletes feltételeit.
4. Ha a pályázaton való részvétel biztosíték adásához kötött, az erről szóló részletes tájékoztatást.
5. Az ajánlat megtételéhez szükséges információkat, ha a pályázat tárgyát képező vagyonelem ingatlan, az ingatlan-nyilvántartási adatokat, a műszaki állapotra, a közművesítettségre, beépítetlen terület esetén a beépítés feltételeire vonatkozó tájékoztatásokat.
6. Építési telek, illetve beépíthető ingatlan esetén tájékoztatást arról, hogy a pályázat kiírója csak a településrendezési tervekben előírtak szerinti beépíthetőségért vállal szavatosságot.
7. A pályázatok elbírálásának szempontjait és részletes tájékoztatást az elbírálás módjáról.
8. A szerződéskötési feltételeket, vagy a szerződéstervezetet.


IV. A pályázat első fordulója

Az ajánlatokat nyilvánosan, az ajánlattételi határidő lejártától számítandó legkésőbb nyolc munkanapon belül kell felbontani, erről jegyzőkönyvet kell felvenni.

Az ajánlatok beadására rendelkezésre álló határidőn túl benyújtott ajánlatokat, mint érvénytelent el kell utasítani.

Az ajánlatokat a felbontástól számított legkésőbb 30 napon belül a Gazdasági Bizottság véleményezi. A bizottság értékelése alapján a polgármester elutasítja azokat az ajánlatokat, amelyek a pályázati kiírásban foglalt feltételeknek maradéktalanul nem felelnek meg, ezért elbírálásra alkalmatlanok.

V. A pályázat második fordulója

Az első fordulóban elbírálásra alkalmasnak minősített ajánlatok benyújtóitól a polgármester bekéri az alábbiakat:
· a pályázati dokumentációban előírt összegű bánatpénz befizetése,
· a pályázati dokumentációban előírt egyéb nyilatkozatok, fedezetigazolás,
· nyilatkozat az ajánlat-érvényességi idő fenntartásáról,

A pályázat második fordulójában tárgyalás tartható, melynek során az ajánlattevőkkel a kiíró részéről eljáró személyek konzultációt folytatnak az ajánlatok szakmai és gazdasági feltételeiről. Ezt követően az ajánlattevők lezárt borítékban ajánlatukat módosíthatják, kizárólag a kiíró részére kedvezőbb feltételeket eredményező tartalommal. Ezt követően az ajánlatmódosításokat ki kell bontani, tartalmukat ismertetni kell. A tárgyalásról jegyzőkönyv készül.
A szerződés odaítéléséről a képviselő-testület hoz döntést a Gazdasági Bizottság javaslata alapján. Szerződést kötni az összességében legelőnyösebb, érvényes ajánlatot tett pályázóval lehet. A Képviselő-testület a Gazdasági Bizottság javaslata alapján dönt arról, hogy a pályázat második helyezettjével megköthető-e a szerződés, ha az első helyezettel a szerződés nem jönne létre.

A tulajdonosi döntést követően 8 napon belül a polgármester köt szerződést a nyertes pályázóval. A pályázat nyertesének a szerződéskötést megelőzően természetes személy esetén igazolni kell a személyazonosságát, meg kell adni adóazonosító jelét; nem természetes személy esetén igazolnia kell, hogy a nemzeti vagyonról szóló 2011. évi CXCVI. tv. 3. § (1) bekezdésében foglaltak alapján átlátható szervezet. A pályázat nyertesével nem köthető meg a szerződés, amennyiben személyazonosságát nem igazolja, adóazonosító jelét nem adja meg, illetve nem igazolja, hogy átlátható szervezet vagy igazolása alapján megállapítható, hogy nem átlátható szervezet.

VI. Sikertelen pályázat utáni eljárás

A pályázat abban az esetben sikertelen, ha az ajánlattételre rendelkezésre álló határidőben nem érkezik be ajánlat. Ebben az esetben az ajánlattétel lehetőségét az eredeti pályázati feltételekkel újra közzé kell tenni és az ajánlatok beadására rendelkezésre álló határidőt újra meg kell határozni. Az elbírálásra alkalmas ajánlat tartalma sikertelen pályázat utáni eljárás során azonos a pályázathoz előírt tartalommal. A sikertelen pályázatot követő pályázati eljárás során a pályázat tartására vonatkozó szabályokat kell alkalmazni.









